L. Köteles, poslanec: (2008-07-03):
Pán minister, dovoľte mi, aby som citoval Programové vyhlásenie vlády Slovenskej republiky: „Verejné financie a daňová oblasť budú projektované a používané ako hlavný hospodársky nástroj na vybudovanie moderného sociálneho štátu s cieľom minimalizovať sociálne vylúčenie a postupne odstraňovať stále rastúce regionálne rozdiely a sociálnu nerovnováhu.“ Pán minister, naše štatistiky každý rok to ukazujú, že rozvoj súkromného financovania rôznych projektov, účasť zahraničných investorov v procese výstavby investičných celkov sa deje v tých lokalitách, kde je dobrá infraštruktúra, kde je možný bezproblémový prenos tovaru. Presne opačný trend je charakteristický pre naše regióny, kde táto infraštruktúra je nedostačujúca alebo vôbec neexistuje. Podľa oficiálnej štatistiky poradie regiónov podľa miery evidovanej nezamestnanosti v Slovenskej republike za apríl 2008 je jednoznačné, že skoro všetky okresy postihnuté vysokou nezamestnanosťou, teda zo sociálneho hľadiska, sú vylúčené, ako to uvádzate v programovom vyhlásení, a poznačené stále rastúcimi regionálnymi rozdielmi a sociálnou nerovnováhou ležia na tzv. južnej trase. Napríklad nezamestnanosť v Rimavskej Sobote je 26 %, Revúca 26 %, Rožňava 19 %, Veľký Krtíš 18 %, Trebišov 17 %, Lučenec 17 %, Košice – okolie 16 %, Gelnica skoro 16 %. Takže, práve takzvaná južná trasa potrebuje naliehavejšiu takúto nepriamu formu podpory dotiahnuť záujem investorov investovať aj do týchto regiónov. Zároveň musíme mať na zreteli aj fakt, že kamióny a autobusy budú od roku 2009 v závislosti od počtu prejazdených kilometrov platiť elektronické mýto na diaľnicach a na niektorých cestách. Vládou schválené sadzby mýta za využívanie spoplatnených úsekov diaľnic a rýchlostných ciest prvej triedy na Slovensku budú mať vyšší dopad na slovenských dopravcov ako v Českej republike a čiastočne vyšší ako v Rakúsku alebo v Nemecku. Z tohto dôvodu hrozí aj čiastočný odklon najmä tranzitnej dopravy. Počítame s tým, že určitý objem premávky z takzvanej severnej strany sa presunie na aj tak preťaženú a z technického hľadiska už aj tak nevyhovujúcu južnú trasu. Z tohto dôvodu v mene obyvateľov žijúcich v týchto oblastiach žiadam vás o prehodnotenie plánu výstavby trasy R2 od Zvolena na východ, aby po dokončení výstavby obchvatu okolo obce Figa bolo pokračované s výstavbou a prestavbou aj ďalších nevyhovujúcich a nebezpečných gemerských úsekov a aby v koncepcii výstavby cestných komunikácií Slovenskej republiky boli presadzované aj priority takzvaného slovenského južného regiónu. Ďalší problém, ktorý priamo súvisí s meškaním výstavby R2 na úseku Zvolen – Košice, je fakt, že dosiaľ nie je presne určená trasa budúcej výstavby tejto cestnej komunikácie. Toto znamená, že všetky naplánované investície na tejto trase sú v projektovom vzduchoprázdnom priestore, teda tým, že meškajú alebo sú celkom znemožnené. Z tohto dôvodu žiadam vás o urýchlenie vytýčenia naplánovanej trasy R2 od Zvolena na východ a vykonanie s tým súvisiacich úkonov. Zároveň mi dovoľte položiť jednu otázku: V tomto volebnom období, aké prostriedky budú investované v Košickom kraji na výstavbu diaľnic a rýchlostných komunikácií? Ďalšia interpelácia, interpelácia na ministra financií Slovenskej republiky Ing. Jána Počiatka vo veci colných predpisov na slovensko-ukrajinskej hranici. Pán minister, už 3. apríla som vás interpeloval vo veci colných predpisov na slovensko-ukrajinskej hranici. Vo svojej odpovedi na moju interpeláciu ste uviedli, že diskriminujúce predpisy pre občanov Slovenskej republiky, ktorí bývajú v takzvanom pohraničnom pásme Slovenska a Ukrajiny, budú zrušené až od 1. decembra 2008. Pán minister, obyvatelia pohraničných obcí na slovensko-ukrajinskej hranici, ktorí bývajú v takzvanom 15-kilometrovom pohraničnom pásme, sú naďalej nespokojní so súčasným stavom na našich colniciach. Na základe colných predpisov, ktoré sú platné od začiatku roka 2008, si pri cestovaní z Ukrajiny nemôžu doniesť rovnaké množstvo tovaru bez cla ako ostatní obyvatelia Slovenskej republiky. Napríklad súčasný zákon, platný od začiatku roka, zaviedol aj dvojitý limit na dovoz cigariet. Kým obyvatelia prihraničných oblastí s Ukrajinou môžu týždenne doniesť len 1 škatuľku, ľudia zo vzdialenejších obcí každý týždeň až jeden kartón. Obyvatelia z blízkosti hraníc z tohto dôvodu právom označujú tento zákon, túto prax za diskriminačnú. Existujú ešte k tomu aj kontroverzné citácie, napríklad kým pre obyvateľov mesta Čierna nad Tisou bývajúcich od najbližšieho cestného hraničného prechodu s Ukrajinou približne v 60 km vzdialenosti platí toto diskriminačné opatrenie, dovtedy pre obyvateľov skoro už 100-tisícového mesta Michalovce toto diskriminačné opatrenie neplatí a to aj napriek tomu, že do najbližšieho cestného hraničného prechodu s Ukrajinou majú o 20 km bližšie. Napriek tomu, podľa vašej odpovede naši občania budú týmto zákonom, týmto nariadením minimálne do 1. decembra naďalej znevýhodnení, mám odvahu vyhlásiť, že diskriminovaní. Slovenská republika prijatím novely využíva nariadenie Rady Európy z roku 1993, ktoré hovorí, že členské štáty môžu znížiť hodnotu alebo množstvá tovaru prepúšťaného bez cla, ak je dovážaný osobami s bydliskom v pohraničnom pásme. Dodal by som, že iné krajiny to nevyužili a Slovensko nemuselo ísť nad rámec tohto nariadenia. Napríklad susedná Maďarská republika obyvateľov v pohraničnom pásme s Ukrajinou neobmedzuje. Aj po vstupe do Schengenu platia pre všetkých občanov Maďarska rovnaké dovozné limity. Z tohto dôvodu v mene obyvateľov pohraničného pásma s Ukrajinskou republikou žiadam vás odstrániť túto diskriminačnú prax. Zároveň vás žiadam o pomoc pri riešení nepriaznivej a nedôstojnej situácie na našich hraničných priechodoch súvisiacej s neúmernými čakacími dobami pri návrate z Ukrajiny, to znamená, aj pre osobnú, aj pre nákladnú dopravu. Jediným riešením by bola výstavba už dávno naplánovaného hraničného prechodu s naším najväčším susedným štátom Ukrajinou, teda Čierna – Solomonovo. Táto výstavba by znamenala hospodárske oživenie tohto regiónu a zníženie nezamestnanosti. Zároveň táto investícia by znamenala v tomto, zo sociálneho hľadiska ťažko skúšanom, regióne zníženie potreby dovážať z turistických ciest Ukrajiny obmedzené komodity a tak zvyčajne tabak a alkohol, ktoré v súčasnej dobe niekedy znamenajú pre jednotlivcov, možno aj pre skupiny občanov, hlavne pre nezamestnaných aj určitú formu živobytia. Ďakujem, pán predsedajúci.